विमान को तैयार करने वाली एविएशन डेवलपमेंट एजेंसी के कार्यक्रम निदेशक पीएस सुब्रमण्यम बताते हैं कि वायुसेना को सौंपने के लिए 2014 तक चार और 2016 तक आठ विमान तैयार कर लिए जाएंगे। महत्वपूर्ण है कि तेजस को तैयार करने वाला एचएएल इसके दुनिया का सबसे हल्का लड़ाकू विमान होने का दावा करता है। इतना ही नहीं चौथी पीढ़ी से आगे के इस विमान की खूबियों का बखान करते हुए सरकारी उड़ान प्रमाणीकरण एजेंसी सिमलैक के मुख्य कार्यकारी डॉ. के तमिलमणि तो इसे राफेल लड़ाकू विमान के मुकाबले भी कई मायनों में बेहतर बताते हैं।